奉和大夫同年張兄會南園詩
作者：司馬光
朝代：宋

paragraphs: 露濃秋過半，氣爽雨收餘。
取酒邀嘉客，呼兒掃弊廬。
生涯數畝地，官業一軒書。
竹結垂綸屋，泉分入座渠。
愜心皆樂事，容膝即安居。
梁静栖無燕，波澄戲有魚。
茂林穿繚繞，微徑步虚徐。
果落方知熟，莎長不忍除。
過從當苦遠，接侍每慚疏。
不厭茅茨陋，時迂長者車。